Fis-16 ta' April 2018, il-Kunsill adotta konklużjonijiet dwar id-diżarm kimiku nonproliferazzjoni bil-ħsieb tar-raba' sessjoni speċjali tal-konferenza tal-istati partijiet għar-reviżjoni tal-operazzjoni tal-konvenzjoni dwar l-armi kimiċi dwar il-projbizzjoni tal-iżvilupp, il-produzzjoni, il-ħażna u l-użu ta' armi kimiċi u dwar il-qerda tagħhom. Din is-sessjoni ser isseħħ fl-Aja fil-21-30 ta' Novembru 2018. Il-Kunsill ifakkar li l-Unjoni Ewropea tinsab magħquda fl-appoġġ għall- projbizzjoni u l-eliminazzjoni totali tal-armi kimiċi madwar id-dinja u li temmen b'mod qawwi li l-użu tal-armi kimiċi, inkluż l-użu ta' kull kimika tossika bħala arma, ikun minn min ikun, hux Stat jew attur mhux Statali, ikun fejn ikun, u taħt kwalunkwe ċirkostanza hu ta' min jistmerru u jrid jiġi kkundannat strettament. Il-Kunsill jafferma mill-ġdid li l-użu tal-armi kimiċi hu inaċċettabbli , jikkostitwixxi ksur tal-liġi internazzjonali u jista' jammonta għal delitt tal-gwerra jew delitt kontra l-umanità u li ma jista' jkun hemm l-ebda impunità u li dawk responabbli għal atti bħal dawn iridu jinżammu responsabbli. Jissottolinja li l-aħħar rapporti mis- Sirja , li huma tassew xokkanti u jridu jiġu investigati b'mod urġenti u indipendenti , iservu biss biex isaħħu d-determinazzjoni komuni tal-UE. Barra minn hekk, il-Kunsill jilqa' r-raba' konferenza ta' reviżjoni li ġejja tal-Konvenzjoni dwar l-Armi Kimiċi u jesprimi l-impenn tiegħu li jikkontribwixxi b'mod kostruttiv biex ikollha riżultat ta' suċċess. Aqra t-test sħiħ tal-konklużjonijiet Din ir-riżorsa bħalissa hi disponibbli biss bil-lingwa jew il-lingwi li ġejjin: Diżarm, nonproliferazzjoni u kontroll tal-esportazzjoni tal-armi (sit web tas-SEAE) Ara l-paġna tal-laqgħa